
ДО  
ОБЩИНСКИ СЪВЕТ
ГР. БУРГАС


ПРОЕКТ ЗА РЕШЕНИЕ
от

МИХАИЛ ДИМИТРОВ ХАДЖИЯНЕВ
Председател на Общински съвет – Бургас



Относно: Увеличаване броя на членовете в Постоянната комисия по околна среда, земеделие и гори от 7 на 9 и избор на нови членове.

	

УВАЖАЕМИ ОБЩИНСКИ СЪВЕТНИЦИ,

Постоянната комисия по околна среда, земеделие и гори има съществена роля при формирането и осъществяването на местните политики в областта на опазването на околната среда, устойчивото управление на земеделските територии и развитието на горските територии. Чрез своята дейност тя осигурява връзка между гражданите, местната власт и институциите, като разглежда и дава становища по ключови проекти, стратегии и сигнали, отнасящи се до качеството на живот, екологичната устойчивост и стопанското развитие на общината. Работата ѝ е от първостепенно значение за реализирането на устойчиви и отговорни управленски решения.
С решение по т. 2 от Протокол № 27/29.07.2025 г. беше приет Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на община Бургас. В чл. 24, ал. 2, т. 12 беше изменено наименованието на Комисията – от „Постоянна комисия по околна среда, земеделие и храни“ на „Постоянна комисия по околна среда, земеделие и гори“, с което се отрази разширяването и прецизирането на нейния обхват на работа.
Включването на горските територии като изричен предмет на дейност води до по-широк кръг от въпроси за разглеждане, увеличаване на обема от материали и по-голяма необходимост от специализирана експертиза. Това, наред с вече съществуващите отговорности в областта на околната среда и земеделието, обуславя нуждата от по-голям състав на комисията, който да осигури по-ефективно разпределение на задачите, по-пълноценно обсъждане на постъпилите предложения и сигнали и по-качествени решения в интерес на общината.
Наблюдава се нарастване на интереса от страна на общинските съветници за участие в работата на Комисията. Поради това считам за целесъобразно Общински съвет – Бургас да вземе решение за увеличаване броя на членовете на Постоянната комисия по околна среда, земеделие и гори от 7 на 9 и да извърши избор на още двама нови членове. Това ще позволи по-ефективно разпределение на работата между членовете, ще осигури по-широк спектър от експертиза и гледни точки, както и ще засили прозрачността и контрола върху дейността ѝ.
Във връзка с гореизложеното и на основание чл. 21, ал. 1, т. 1 от Закона за местната администрация и местното самоуправление, чл. 25, ал. 1 и чл. 26 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, предлагам на Общински съвет да вземе следните


РЕШЕНИЯ:


I. Увеличава броя на членовете в Постоянната комисия по околна среда, земеделие и гори от 7 на 9.

II. Избира нови членове в Постоянната комисия по околна среда, земеделие и гори, както следва:
1. Избира общинския съветник: …………………………., за член на Постоянната комисия по околна среда, земеделие и гори;
2. Избира общинския съветник: …………………………., за член на Постоянната комисия по околна среда, земеделие и гори.

III. Допуска предварително изпълнение на решенията по реда на чл. 60, ал. 1 от АПК, с оглед незабавното преструктуриране на Комисията и ефективното продължаване на работните процеси.





	С уважение,




МИХАИЛ ДИМИТРОВ ХАДЖИЯНЕВ
Председател на Общински съвет – Бургас
